Dodetal styg ná reusebotsing op N3 | Maroela Media
Die ongelukstoneel op die N3 naby die Barry Marais-afrit in Vosloorus. (Foto: Emer-G-Med)
Nog 'n persoon het in 'n Oos-Randse hospitaal aan haar beserings beswyk ná die massiewe botsing Maandagmiddag op die N3 naby die Barry Marais-afrit in Vosloorus, suid van Boksburg.
Dit bring die dodetal van dié ongeluk op tien te staan toe minstens vier vragmotors en vier ligte voertuie in dié botsing betrokke was.
Maroela Media het vroeër berig nege mense het op die ongelukstoneel gesterf.
EWN berig 'n vrou is gisteraand in 'n hospitaal dood nadat sy met kopbeserings en 'n wond aan haar maag by die Thelle Mogoerane-hospitaal in Vosloorus opgeneem is. Die vrou is glo in die operasieteater dood.
Volgens William Ntladi, woordvoerder van Ekurhuleni se nooddienste, is 21 beseerdes na nabygeleë hospitale vervoer, waar drie in 'n kritieke toestand en nege ander met ernstige beserings opgeneem is.
Hoewel die oorsaak van die reusebotsing nog nie in dié stadium bekend is nie, het Ntladi aan Maroela Media gesê dat die veld langs die pad aan die brand was ten tyde van nooddienste se aankoms op die toneel. Daar het ook 'n wind gewaai en dit is moontlik dat rook motoriste se sig kon belemmer het.